L-Ewwel Pitazz – Paragrafi 361-370 Trinita' Qaddisa, Alla wieħed, li ħadd ma jista' jifhem il-kobor tal-ħniena Tiegħek għall-ħlejjaq, u l-aktar għall-imsejkna midinbin, Inti għarraft l-abbiss tal-ħniena Tiegħek, li l-ebda moħħ ma jista' jifhimha jew ikejjilha, la moħħ ta' bniedem u lanqas ta' anġlu. Ix-xejn u l-miżerja tagħna jinsabu mgħarrqin fil-kobor Tiegħek. O tjubija nfinita' minn qatt jista' jfaħħrek biżżejjed? Tista' tinsab xi ruħ li tifhmek fl-imħabba Tiegħek? O Ġesu', hemm erwieħ bħal dawn, imma huma ftit. Darba waqt il-meditazzjoni ta' filgħodu, smajt dan il-leħen: Jiena stess id-direttur tiegħek. Jiena kont, Jiena Hu, u Jiena nibqa'. U ladarba int tlabt għajnuna viżibbli, Jiena għażiltlek u tajtek direttur ukoll qabel ma tlabtni għax kien hemm bżonn ta' dan ix-xogħol Tiegħi. Kun af li n-nuqqasijiet tiegħek li tagħmel kontrieh iweġġgħuli Qalbi. Oqgħod attenta l-aktar li ma tagħmilx ta' rasek; ukoll l-iċken ħaġa għandu jkollha s-siġill ta'l-ubbidjenza. B'qalb mgħaffġa u umiljata, tlabt maħfra mingħand Ġesu' għal dawn id-difetti. Tlabt ukoll skuża lid-direttur spiritwali tiegħi u ddeċidejt li aħjar ma nagħmel xejn milli nagħmel affarijiet b'mod ħażin. O Ġesu' twajjeb, grazzi tal-grazzja kbira li Inti għarraftni jiena x'jiena fil-verita': miżerja u dnub, u xejn iżjed minn dan. Jiena ħaġa waħda biss nista' nagħmel waħdi, u din hi li noffendik, O Alla tiegħi, għax il-miżerja ma' tista' tagħmel xejn waħedha ħlief toffendi, O Tjubija bla qies! Darba, talbuni nitlob għal ċerta ruħ. Iddeċidejt mill-ewwel nagħmel novena lill-Mulej Ħanin u magħha żidt mortifikazzjoni – li kienet, li nilbes il-ktajjen fuq riġlejja t-tnejn matul il-Quddiesa kollha. Kont diġa' qiegħda nagħmel din il-ħaġa għal tlett ijiem meta mort inqerr u għidt lid-direttur spiritwali tiegħi li kont bdejt nagħmel din il-mortifikazzjoni, u ħsibt li ma kellux oġġezzjoni, imma smajt il-kuntrarju: jiġifieri, la ma kelli nagħmel xejn mingħajr permess. O Ġesu' tiegħi, mela rġajna għar-ras iebsa, li tgħaddi tiegħi! Imma l-waqgħat tiegħi ma jaqtgħulix qalbi; jiena naf tajjeb li jiena (l-istess) miżerja. Minħabba l-kundizzjoni ta' saħħti ma qlajtx dan il-permess, u d-direttur spiritwali tiegħi wera ruħu sorpriż li kont qiegħda nippermetti lili nnifsi mortifikazzjonijiet ikbar mingħajr il-permess tiegħu. Tlabt skuża li kont għamilt ta' rasi, jew aħjar li kont ħsibt li kelli l-permess, u tlabtu jibdilli din il-mortifikazzjoni u jagħtini oħra. Id-direttur spiritwali tiegħi bidilhieli f'mortifikazzjoni interna; din kienet li matul il-Quddiesa kelli nimmedita fuq ir-raġuni għaliex il-Mulej Ġesu' kien issottometta ruħu għall-magħmudija. Il-meditazzjoni ma kenitx mortifikazzjoni għalija, għaliex li naħseb fuq Alla għalija huwa pjaċir u mhux mortifikazzjoni tar-rieda għax ma kontx qiegħda nagħmel (sempliċiment) dak li rrid, imma dak li qaluli nagħmel; u hija f'din il-ħaġa li tikkonsisti l-mortifikazzjoni interna. Meta ħriġt mill-konfessinarju u bdejt ngħid il-penitenza, smajt dan il-kliem: Jiena tajt il-grazzja li inti tlabt għal dik ir-ruħ, imma mhux minħabba fil-mortifikazzjoni li inti għażilt għalik innifsek. Hija aktar minħabba l-att tiegħek ta' ubbidjenza sħiħa lejn ir-rappreżentant Tiegħi, li Jiena tajt din il-grazzja, lil dik ir-ruħ li inti tlabt il-ħniena għaliha u qbiżt għaliha. Kun af li meta timmortifka r-rieda tiegħek stess, imbagħad Tiegħi ssaltan ġewwa fik. O Ġesu' tiegħi, kun paċenzjuż miegħi. Fil-ġejjieni inkun iktar bil-għaqal. Niddependi, mhux minni nnifsi imma mill-grazzja Tiegħek u mit-tjubija hekk kbira Tiegħek lejja, li jiena hekk imsejkna. Darba, Ġesu' tani x'nifhem li, meta jiena nitlob għall-intenzjonijiet li n-nies iħobbu jafdawli f'idejja, Huwa jkun dejjem lest li jagħtini l-grazzji Tiegħu, imma l-erwieħ mhux dejjem ikunu jridu jaċċettawhom: Qalbi tfur bi ħniena kbira għall-erwieħ, u l-iktar għall-imsejkna midinbin. Mhux li kieku jistgħu jifhmu li Jiena l-aħjar Missier għalihom u li għalihom ħarġu d-Demm u l-Ilma minn Qalbi bħallikieku minn għajn tfawwar bil-ħniena. Għalihom Jiena ngħammar fit-tabernaklu bħala s-Sultan tal-Ħniena. Jiena nixtieq nagħti l-grazzji Tiegħi lill-erwieħ, imma huma ma jridux jaċċettawhom. Inti, għallinqas, ejja għandi spiss kemm jista' jkun u ħu dawn il-grazzji li huma ma jridux jaċċettaw. B'dan il-mod int tfarraġli Qalbi. O kemm huma indifferenti l-erwieħ għal tjubija hekk kbira, għal tant provi ta' mħabba Tiegħi! Qalbi tixrob biss mill-ingratitudni tal-erwieħ li qegħdin jgħixu fid-dinja u li nsewni. Għandhom ħin għal kollox, imma m'għandhomx ħin jiġu għandi għall-grazzji. Jien għalhekk indur lejkom, intom – erwieħ magħżulin, intom ukoll mhux ser jirnexxilkom tifhmu l-imħabba ta' Qalbi? Hawnhekk, ukoll, Qalbi tiltaqa' mad-diżappunt; ma nsibx telqa sħiħa f'Imħabbti. Tant riservi, tant nuqqas ta' fiduċja, tant eżittazzjoni. Biex infarrġek ħallini ngħidlek li hemm erwieħ qedgħin jgħixu fid-dinja li jħobbuni ħafna. Jiena ngħammar f'qalbhom bil-ferħ. Imma dawn huma ftit. Fil-kunventi wkoll, hemm erwieħ li jimlewli qalbi bil-ferħ. Huma għandhom il-fattizzi Tiegħi; għalhekk il-Missier tas-Sema jħares lejhom b'għaxqa speċjali. Huma għad ikunu meravilja quddiem l-Anġli u l-bnedmin. In-numru tagħhom huwa żgħir ħafna. Huma difiża għad-dinja quddiem il-ġustizzja tal-Missier tas-Sema u mezz biex jakkwistaw il-ħniena għad-dinja. L-imħabba u s-sagrifiċċju ta' dawn l-erwieħ qedgħin iżommu d-dinja fl-eżistenza tagħha. Meta r-ruħ magħżula b'mod speċjali Minni ma tibqax fidila lejja, dan jidrob lil Qalbi u jikkawżawli ħafna wġigħ. Infedeltajiet bħal dawn huma xwabel li jinfduli Qalbi. 29 ta' Jannar 1935. Filgħodu dan il-jum tat-Tlieta waqt il-meditazzjoni, kelli dehra interna tal-Qdusija Tiegħu il-Papa qiegħed iqaddes. Wara l-Pater Noster, tkellem ma' Ġesu' dwar dik il-ħaġa li kien ordnali ngħidlu. Għalkemm jiena ma tkellimtx personalment mal-Papa, din il-ħaġa ħa ħsiebha xi ħadd ieħor (Dun Sopocko) ; iżda f'dan il-waqt, jiena kont naf, permezz ta' għarfien intern, li l-Papa kien qiegħed jikkunsidra din il-ħaġa, li dalwaqt ser iseħħ skont ix-xewqat ta' Ġesu'. Qabel l-irtir ta' tmint ijiem, mort għand id-direttur spiritwali tiegħi u tlabtu għal ċerti mortifikazzjonijet għaż-żmien tal-irtir. Iżda ma qlajtx permess għal kulma tlabt, imma biss għal xi affarijiet. Qlajt permess għal siegħa meditazzjoni fuq il-Passjoni tal-Mulej Ġesu' u għal ċerta umiljazzjoni. Imma ma kontx sodisfatta għax ma kontx qlajt permess għal kulma tlabt. Meta rġajna lura d-dar dħalt fil-kappella għal waqt wieħed, u mbagħad smajt dan il-leħen ġewwa ruħi: Hemm mertu akbar f'siegħa waħda ta' meditazzjoni fuq il-Passjoni Tiegħi mimlija tbatija milli hemm f'sena sħiħa ta' flaġellazzjoni li toħroġ id-demm; il-kontemplazzjoni tal-pjagi kiefra Tiegħi hija ta' siwi kbir għalikom, u lili tferraħni ħafna. Jiena ninsab sorpriż li għadek ma ċħadtx għal kollox r-rieda tiegħek, imma Jiena nifraħ ħafna li din il-bdila ser iseħħ waqt l-irtir. F'dan l-istess jum, x'ħin kont fil-knisja nistenna biex inqerr, rajt l-istess raġġi ħerġin mill-ostensorju u jinfirxu mal-knisja kollha. Din il-ħaġa damet isseħħ matul il-funzjoni. Wara l-Barka, (ir-raġġi bdew jiddu) maż-żewġ ġnub u reġgħu marru lura fl-ostensorju. Id-dehra tagħhom kienet tiddi u trasparenti bħall-kristall. Tlabt lil Ġesu' li jindenja ruħu jqabbad in-nar ta' mħabbtu fl-erwieħ kollha li kienu berdin. Taħt dawn ir-raġġi l-qalb tisħon ukoll jekk tkun bħal blokka silġ; ukoll jekk tkun iebsa bħal blata, issir trab.
Djarju ta' Swor Fawstina – L-1 Pitazz (par.361-370)